Direktøren i Helse Sør-Øst dropper NATO-kurs
- Jeg vurderer situasjonen rundt min permisjon slik at den ikke blir forstått og skaper unødig uro rundt ledelsen av Helse Sør-Øst. Jeg tar konsekvensene av dette og kommer ikke til å delta på NATO Defence College. Jeg vil i stedet bruke all min kraft og energi på Helse Sør-Øst, skriver Mikkelsen i et brev til helseforetakets styreleder, Frode Alhaug. Tillitsvalgte og politikere reagerte kraftig da Drammens Tidende skrev sist lørdag at helsedirektøren skulle på et fem måneder langt NATO-kurs i Roma, samtidig som helsefortaket sliter med omstillinger og økonomi.Forsvarsdepartementet skulle dekke kursavgiften, mens Helse Sør-Øst skulle stå for bolig, kost og reise. Prislappen for kurset totalt ble 350.000. I tillegg skulle Mikkelsen få beholde sin vanlige lønn. Tom Henri Hansen, foretakstillitsvalgt for Den norske legeforening i Vestre Viken som er underlagt Helse Sør-Øst, mener Mikkelsen burde gått foran som et godt eksempel når kursmidlene for de ansatte ved sykehusene er skåret kraftig ned. - Jeg synes det sier noe om tanker om egen storhet og liten evne til selvkritisk refleksjon, sa han da nyheten ble kjent for tre dager siden. Søndag krevde Carl I. Hagen (Frp) at direktøren går av fordi hun planla å dra på kurset i Roma, mens helseforetaket må kutte.Carl I. Hagen, som representerer Fremskrittspartiet i helse- og sosialkomiteen i Oslo kommune, reagerer kraftig. - Dette er en provokasjon overfor pasientene og de ansatte som kommer til å bli rammet av de massive kuttene i Oslos sykehus. I tider med kutt og nedbemanning må særlig ledelsen vise moderasjon. Det har åpenbart verken Mikkelsen eller styret i Helse Sør-Øst forstått, sa Hagen. Partileder Siv Jensen sa på lørdag at timingen for kurset var dårlig.Mikkelsen på sin side hevdet overfor dt.no at studieoppholdet ville være verdifullt for henne som leder. - Jeg tror dette studieoppholdet både vil utfordre meg, samtidig som jeg er trygg på at jeg får kunnskap og innsikt som vil være verdifull når jeg kommer tilbake som administrerende direktør i Helse Sør-Øst RHF etter sommeren. Dette fikk hun støtte til av styrelederen i helseforetaket, Frode Alhaug, som mener det er en god investering. - Det er både riktig og viktig at Mikkelsen får utvikle seg ytterligere som leder gjennom dette studiet, sa han til NRK. VG Nett/NTB
Administrerende direktør Bente Mikkelsen i Helse Sør-Øst dropper det omstridte oppholdet på NATO-kurset i Roma.